# КАНОН  ПОХВАЛЕ  ПРЕСВЯТЫЯ  БОГОРОДИЦЫ

# (СУББОТА  АКАФИСТА)

### Празднуем  в  Субботу  Пятыя  Седмицы  Великаго  Поста

## Тропарь,  глас  8-й

Повеле́нное  та́йно  прие́м  в  ра́зуме,  в  кро́ве  Ио́сифове  тща́нием  предста́  безпло́тный,  глаго́ля  Неискусобра́чней:  приклони́вый  схожде́нием  Небеса́,  вмеща́ется  неизме́нно  весь  в  Тя.  Его́же  и  ви́дя  в  ложесна́х  Твои́х  прие́мша  ра́бий  зрак,  ужаса́юся  зва́ти  Тебе́:  ра́дуйся  Неве́сто  Неневе́стная.

### Канон,  глас  4-й

## Песнь  1

*Ирмос:*  Отве́рзу  уста́  моя,  и  напо́лнятся  Ду́ха,  и  сло́во  отры́гну  Цари́це  Ма́тери,  и  явлю́ся  све́тло  торжеству́я,  и  воспою́  ра́дуяся  Тоя́  чудеса́.

Припев:  Пресвята́я  Богоро́дице,  спаси́  нас.

Христо́ву  кни́гу  одушевле́нную,  запечатле́нную  Тя  Ду́хом,  вели́кий  Арха́нгел,  Чи́стая,  зря  возглаша́ше  Ти:  ра́дуйся,  ра́дости  прия́телище,  Е́юже  прама́терняя  кля́тва  разреши́тся.

Пресвята́я  Богоро́дице,  спаси́  нас.

Ада́мово  исправле́ние,  ра́дуйся,  Де́во  Богоневе́сто,  а́дово  умерщвле́ние;  ра́дуйся,  Всенепоро́чная,  Пала́то  всех  Царя́;  ра́дуйся,  Престо́ле  о́гненный  Вседержи́теля.

*Слава:*  Цве́те  неувяда́емый,  ра́дуйся,  Еди́на  прозя́бшая  Я́блоко  Благово́нное;  ра́дуйся,  ро́ждшая  благоуха́ние  Еди́наго  Царя́;  ра́дуйся  Неискусобра́чная,  ми́рови  спасе́ние.

*И  ныне:*  Чистоты́  сокро́вище,  ра́дуйся,  Е́юже  от  паде́ния  на́шего  воста́хом;  ра́дуйся,  сладкоуха́нный  кри́не,  Влады́чице,  ве́рных  благоуха́яй,  кади́ло  благово́нное  и  ми́ро  многоце́нное.

## Песнь  3

*Ирмос:*  Твоя́  песносло́вцы,  Богоро́дице,  живы́й  и  незави́стный  исто́чниче,  лик  себе́  совоку́пльшия,  духо́вно  утверд́и:  в  Боже́ственней  Твое́й  сла́ве  венце́в  сла́вы  сподо́би.

Пресвята́я  Богоро́дице,  спаси́  нас.

Клас  прозя́бшая  Боже́ственный,  я́ко  ни́ва  неора́нная  я́ве,  ра́дуйся,  одушевле́нная  Трапе́зо,  Хлеб  живо́тный  вме́щшая;  ра́дуйся,  живо́тныя  воды́  Исто́чниче  неистоща́емый,  Влады́чице.

Пресвята́я  Богоро́дице,  спаси́  нас.

Ю́нице  Юнца́  ро́ждшая  непоро́чнаго,  ра́дуйся  ве́рным;  ра́дуйся.  А́гнице,  ро́ждшая  Бо́жияго  А́гнца,  взе́млющаго  ми́ра  всего́  прегреше́ния;  ра́дуйся  те́плое  очисти́лище.

*Слава:*  У́тро  светле́йшее,  ра́дуйся,  Еди́на  со́лнца  нося́щая  Христа́  све́та  жили́ще;  ра́дуйся,  тьму  разруши́вшая,  и  мра́чныя  бе́сы  отню́д  отгна́вшая.

*И  ныне*:  Ра́дуйся,  две́ре  Еди́на,  Е́юже  Сло́во  про́йде  Еди́но,  вереи́  и  врата́  а́дова,  Влады́чице,  Рождество́м  Твои́м  сокруши́вшая;  ра́дуйся  Боже́ственный  вхо́де  спаса́емых,  Богоневе́сто.

Господи,  помилуй.  (*Трижды.)*

## Седален,  глас  1-й

Вели́кий  во́ин  невеще́ственных  А́нгелов,  во  град  Назаре́т  предста́в,  Царя́  возвеща́ет  Твоего́,  Чи́стая,  и  веко́в  Го́спода:  ра́дуйся,  глаго́ля  Тебе́,  благослове́нная  Мари́е,  непостижи́мая  и  несказа́нная  Глубино́,  челове́ков  воззва́ние.

Слава,  и  ныне:  *То́йже.*

## Песнь  4

*Ирмос:*  Седя́й  в  сла́ве,  на  престо́ле  Божества́,  во  о́блаце  ле́гце  прии́де  Иису́с  Пребоже́ственный,  нетле́нною  дла́нию,  и  спасе́  зову́щия:  сла́ва,  Христе́,  си́ле  Твое́й.

Пресвята́я  Богоро́дице,  спаси́  нас.

Во  гла́сех  пе́ний,  Де́во,  Тебе́  вопие́м,  Всепе́тая:  ра́дуйся,  ту́чная  Горо́  и  усыре́нная  Ду́хом;  ра́дуйся  Све́щниче,  и  Ста́мно  ма́нну  нося́щая,  услажда́ющая  всех  благочести́вых  чу́вства.

Пресвята́я  Богоро́дице,  спаси́  нас.

Очисти́лище  ми́ру,  ра́дуйся,  Пречи́стая  Влады́чице;  ра́дуйся  Ле́ствице,  от  земли́  всех  возвы́сившая  благода́тию;  ра́дуйся  Мо́сте,  вои́стинну  преводя́й  всех  от  сме́рти  к  животу́  пою́щих  Тя.

Пресвята́я  Богоро́дице,  спаси́  нас.

Небе́с  превы́шшая,  ра́дуйся,  земли́  основа́ние  в  Твои́х  ложесна́х,  Пречи́стая,  нетру́дно  носи́вшая;  ра́дуйся  Червлени́це,  багряни́цу  Божестве́нную  омочи́вшая  от  крове́й  Твои́х  Царе́ви  си́лам.

*Слава:*  Законода́вца  ро́ждшая  и́стиннаго,  ра́дуйся  Влады́чице,  беззако́ния  всех  ту́не  очища́ющаго;  недове́домая  Глубино́,  Высото́  неизрече́нная,  браконеиску́сная,  Е́юже  мы  обожи́хомся.

*И  ныне:*  Тя,  испле́тшую  ми́рови  нерукоплете́нный  вене́ц,  песносло́вим,  ра́дуйся,  Тебе́  Де́во  зову́ще:  храни́лище  всех  и  огражде́ние,  и  утвержде́ние,  и  свяще́нное  прибе́жище.

## Песнь  5

*Ирмос:*  Ужасо́шася  вся́ческая  о  Боже́ственней  сла́ве  Твое́й:  Ты  бо,  Неискусобра́чная  Де́во,  име́ла  еси́  во  утро́бе  над  все́ми  Бо́га  и  родила́  еси́  безле́тнаго  Сы́на,  всем  воспева́ющим  Тя  мир  подава́ющая.

Пресвята́я  Богоро́дице,  спаси́  нас.

Путь  ро́ждшая  жи́зни,  ра́дуйся,  Пренепоро́чная,  от  пото́па  грехо́внаго  мир  спа́сшая;  ра́дуйся,  Богоневе́сто,  слы́шание  и  глаго́лание  стра́шное;  ра́дуйся  пребыва́ние  Влады́ки  тва́ри.

Пресвята́я  Богоро́дице,  спаси́  нас.

Кре́пость  и  утвержде́ние  челове́ков,  ра́дуйся,  Пречи́стая,  ме́сто  освяще́ния  сла́вы,  умерщвле́ние  а́дово,  Черто́же  всесве́тлый;  ра́дуйся  А́нгелов  Ра́досте;  ра́дуйся  по́моще  ве́рно  моля́щихся  Тебе́.

Пресвята́я  Богоро́дице,  спаси́  нас.

Огнеобра́зная  Колесни́це  Сло́ва,  ра́дуйся,  Влады́чице,  одушевле́нный  Раю́,  дре́во  посреде́  иму́щи  жи́зни  Го́спода,  Его́же  сла́дость  оживотворя́ет  ве́рою  причаща́ющихся,  и  тли  подклони́вшихся.

*Слава:*  Укрепля́еми  си́лою  Твое́ю,  ве́рно  вопие́м  Ти:  ра́дуйся,  Гра́де  всех  Царя́,  пресла́вная  и  достослы́шанная  о  Не́йже  глаго́лана  бы́ша  я́ве,  Горо́  несеко́мая:  ра́дуйся,  Глубино́  неизмери́мая.

*И  ныне:*  Простра́нное  селе́ние  сло́ва,  ра́дуйся,  Пречи́стая,  сосу́де,  Боже́ственный  би́сер  произве́дшая;  ра́дуйся  всечу́дное  всех  к  Бо́гу  примире́ние,  блажа́щих  Тя  Богоро́дице  всегда́.

## Песнь  6

*Ирмос:*  Боже́ственное  сие́  и  всечестно́е  соверша́юще  пра́зднество,  богому́дрии,  Богома́тере,  прииди́те,  рука́ми  воспле́щим,  от  Нея́  ро́ждшагося  Бо́га  сла́вим.

Пресвята́я  Богоро́дице,  спаси́  нас.

Черто́же  Сло́ва  Нескве́рный,  вина́  всех  обоже́ния,  ра́дуйся,  Пречи́стая,  проро́ков  оглаше́ние;  ра́дуйся,  апо́столов  удобре́ние.

Пресвята́я  Богоро́дице,  спаси́  нас.

От  Тебе́  роса́  ука́ну,  пла́мень  многобо́жия  угаси́вшая;  тем  вопие́м  Ти:  ра́дуйся,  Руно́  одушевле́нное,  е́же  Гедео́н,  Де́во,  предви́де.

*Слава:*  Се  Тебе́,  Де́во,  ра́дуйся,  зове́м:  приста́нище  нам  бу́ди  вла́ющимся,  и  оти́шие  в  пучи́не  скорбе́й  и  собла́знов  всех  бори́теля.

*И  ныне:*  Ра́дости  вина́,  облагодати́  наш  по́мысл,  е́же  зва́ти  Тебе́:  ра́дуйся,  неопали́мая  Купино́,  О́блаче  всесве́тлый,  ве́рныя  непреста́нно  осеня́ющий.

Господи,  помилуй.  (*Трижды.*)  Слава,  и  ныне:

## Кондак,  глас  8-й

Взбра́нной  воево́де  победи́тельная,  яко  изба́вльшеся  от  злых,  благода́рственная  воспису́ем  Ти  раби́  Твои́,  Богоро́дице,  но  я́ко  иму́щая  держа́ву  непобеди́мую,  от  вся́ких  нас  бед  свободи́,  да  зове́м  Ти:  ра́дуйся,  Неве́сто  Неневе́стная.

## Икос

А́нгел  предста́тель  с  небесе́  по́слан  бысть  рещи́  Богоро́дице:  ра́дуйся!  И  со  безпло́тным  гла́сом,  воплоща́ема  Тя  зря,  Го́споди,  ужаса́шеся,  и  стоя́ше,  зовы́й  к  Ней  такова́я:  ра́дуйся,  Е́юже  ра́дость  возсия́ет;  ра́дуйся,  Е́юже  кля́тва  исче́знет.  Ра́дуйся,  па́дшаго  Ада́ма  воззва́ние;  ра́дуйся,  слез  Е́виных  избавле́ние.  Ра́дуйся,  высото́  неудобовосходи́мая  челове́ческими  помы́слы;  ра́дуйся,  глубино́  неудобозри́мая  и  А́нгельскима  очи́ма.  Ра́дуйся,  яко  еси́  Царе́во  седа́лище;  ра́дуйся,  я́ко  носи́ши  Нося́щаго  вся.  Ра́дуйся,  звездо́,  явля́ющая  со́лнце;  ра́дуйся,  утро́бо  Боже́ственнаго  воплоще́ния.  Ра́дуйся,  Е́юже  обновля́ется  тварь;  ра́дуйся,  Е́юже  покланя́емся  Творцу́.  Ра́дуйся,  Неве́сто  Неневе́стная.

## Песнь  7

*Ирмос:*  Не  послужи́ша  тва́ри  богому́дрии  па́че  Созда́вшаго,  но  о́гненное  преще́ние  му́жески  попра́вше,  ра́довахуся  пою́ще:  препе́тый  отце́в  Госпо́дь  и  Бог  благослове́н  еси́.

Пресвята́я  Богоро́дице,  спаси́  нас.

Воспева́ем  Тя  вопию́ще:  ра́дуйся,  Колесни́це  Со́лнца  у́мнаго,  Лозо́  и́стинная,  Грозд  зре́лый  возде́лавшая,  вино́  источа́ющий,  ду́ши  веселя́щее  ве́рою  Тя  сла́вящих.

Пресвята́я  Богоро́дице,  спаси́  нас.

Врача́  всех  челове́к  ро́ждшая,  ра́дуйся  Богоневе́сто,  Же́зле  та́йный,  Цвет  неувяда́емый  процве́тший,  ра́дуйся  Влады́чице,  Е́юже  ра́дости  наполня́емся,  и  жизнь  насле́дствуем.

Пресвята́я  Богоро́дице,  спаси́  нас.

Вити́йствующий  не  мо́жет  язы́к,  Влады́чице,  песносло́вити  Тя,  па́че  бо  Серафи́мов  возвы́силася  еси́,  ро́ждши  Царя́  Христа́;  Его́же  моли́  гра́ду  сему́  изба́витися  от  мно́гих  искуше́ний.

*Слава:*  Хва́лят  Тя  блажа́ще  концы́,  и  любо́вию  зову́т  Тебе́:  ра́дуйся  Сви́тче,  в  не́мже  персто́м  написа́ся  О́тчее  Сло́во,  Чи́стая;  Его́же  моли́,  в  кни́ги  живо́тныя,  рабо́м  Твои́м  написа́тися  Богоро́дице.

*И  ныне:*  Мо́лим  раби́  Твои́,  и  приклоня́ем  коле́но  се́рдца  на́шего:  приклони́  ух́о  Твое́,  Чи́стая,  и  спаси́  скорбьми́  погружа́емыя  при́сно,  и  соблюди́  от  вся́каго  вра́жия  плене́ния  Твой  град  Богоро́дице.

## Песнь  8

*Ирмос:*  О́троки  благочести́выя  в  пещи́  Рождество́  Богоро́дино  спасло́  есть;  тогда́  у́бо  образу́емое,  ны́не  же  де́йствуемое,  вселе́нную  всю  воздвиза́ет  пе́ти  Тебе́:  Го́спода  по́йте  дела́  и  превозноси́те  Его́  во  вся  ве́ки.

Пресвята́я  Богоро́дице,  спаси́  нас.

Ложесны́  Сло́во  прияла́  еси́,  вся  нося́щаго  носи́ла  еси́,  млеко́м  пита́ла  еси́,  ма́нием  пита́ющаго  вселе́нную  всю,  Чи́стая,  Ему́же  пое́м:  Го́спода  по́йте  дела́  и  превозноси́те  во  вся  ве́ки.

Пресвята́я  Богоро́дице,  спаси́  нас.

Моисе́й  уразуме́  в  купине́  вели́кое  та́инство  рождества́  Твоего́,  о́троцы  же  прообрази́ша  сие́  я́вственнее  посреде́  огня́  стоя́ще,  и  не  опаля́еми,  нетле́нная  свята́я  Де́во;  тем  Тя  почита́ем  во  вся  ве́ки.

Пресвята́я  Богоро́дице,  спаси́  нас.

Пре́жде  пре́лестию  обнажи́вшийся,  в  ри́зу  нетле́ния  облеко́хомся  Рождество́м  Твои́м,  и  седя́щии  во  тьме  прегреше́ний,  Свет  ви́дехом,  Све́та  жили́ще,  Отрокови́це;  тем  Тя  пое́м  во  вся  ве́ки.

*Слава:*  Ме́ртвии  Тобо́ю  оживля́ются,  Жизнь  бо  Ипоста́сную  родила́  еси́,  неми́и  пре́жде,  благоглаго́ливи  быва́ют,  прокаже́ннии  очища́ются,  неду́зи  отгоня́ются,  духо́в  возду́шных  мно́жества  побежда́ются,  Де́во,  челове́ков  спасе́ние.

И  ныне:  Ми́ру  ро́ждшая  Спасе́ние,  И́мже  от  земли́  на  высоту́  взя́та  бы́хом,  ра́дуйся,  Всеблагослове́нная,  Покро́ве  и  Держа́во,  Стено́  и  Утвержде́ние  пою́щим,  Чи́стая:  Го́спода  по́йте  дела́  и  превозноси́те  во  вся  ве́ки.

## Песнь  9

*Ирмос:*  Всяк  земноро́дный  да  взыгра́ется,  Ду́хом  просвеща́емь,  да  торжеству́ет  же  безпло́тных  умо́в  естество́,  почита́ющее  свяще́нное  торжество́  Богома́тере,  и  да  вопие́т:  ра́дуйся,  Всеблаже́нная  Богоро́дице,  Чи́стая  Присноде́во.

Пресвята́я  Богоро́дице,  спаси́  нас.

Да  Тебе́  ве́рнии,  ра́дуйся  зове́м,  Тобо́ю  ра́дости  прича́стницы  бы́вше  присносу́щныя,  изба́ви  нас  напа́стей,  ва́рварскаго  плене́ния,  и  вся́кия  ины́я  ра́ны,  за  мно́жество,  Отрокови́це,  прегреше́ний,  находя́щия  челове́ком  согреша́ющим.

Пресвята́я  Богоро́дице,  спаси́  нас.

Яви́лася  еси́  просвеще́ние  на́ше  и  утвержде́ние;  те́мже  вопие́м  Ти:  ра́дуйся  Звездо́  незаходи́мая,  вводя́щая  в  мир  вели́кое  Со́лнце;  ра́дуйся,  Еде́м  отве́рзшая  заключе́нный,  Чи́стая;  ра́дуйся,  Сосу́де,  ми́ро  неистощи́мое  на  Тя  излия́нное  прие́мший.

Пресвята́я  Богоро́дице,  спаси́  нас.

Ста́нем  благогове́йно  в  дому́  Бо́га  на́шего,  и  возопии́м:  ра́дуйся,  ми́ру  Влады́чице;  ра́дуйся  Мари́е,  Госпоже́  всех  нас;  ра́дуйся,  Еди́на  Непоро́чная  в  жена́х  и  до́брая;  ра́дуйся,  Сто́лпе  о́гненный,  вводя́щий  в  вы́шнюю  жизнь  челове́чество.

*Слава:*  Голуби́це,  Ми́лостиваго  ро́ждшая,  ра́дуйся  Присноде́во;  преподо́бных  всех,  ра́дуйся  Похвало́,  страда́льцев  венча́ние;  ра́дуйся  всех  пра́ведных  Боже́ственное  удобре́ние,  и  нам  ве́рным  спасе́ние.

И  ныне:  Пощади́,  Бо́же,  насле́дие  Твое́,  грехи́  на́ша  вся  презре́в  ны́не,  на  сие́  име́я  моля́щую  Тя,  на  земли́  безсе́менно  Тебе́  ро́ждшую,  вели́кия  ра́ди  ми́лости  восхоте́вшаго  вообрази́тися,  Христе́,  в  челове́чество.